PREDKLADACIA SPRÁVA

Ministerstvo životného prostredia Slovenskej republiky (ďalej len „ministerstvo“) predkladá podľa § 21 ods. 1, 2 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) a na základe Plánu legislatívnych úlohy vlády Slovenskej republiky 
na rok 2025 na pripomienkové konanie návrh nariadenia vlády Slovenskej republiky, ktorým sa vyhlasuje chránený areál Malé Vážky (ďalej len „návrh nariadenia vlády“). 
Územie Malé Vážky je chránené od roku 1986, kedy bolo vyhlásené za chránený prírodný výtvor nariadením Okresného národného výboru v Trnave č. 110/1986. Za chránený areál bolo ustanovené podľa § 68 ods. 8 zákona Národnej rady Slovenskej republiky č. 287/1994 Z. z. o ochrane prírody a krajiny a pod č. 52 bolo zaradené do prílohy č. 1 k vyhláške Ministerstva životného prostredia Slovenskej republiky č. 293/1996 Z. z., ktorou sa uverejňuje zoznam chránených areálov a prírodných pamiatok a vyhlasujú sa národné prírodné pamiatky v Slovenskej republike. 
Chránený areál Malé Vážky je izolovaným mokraďovým územím v poľnohospodárskej krajine. Predmetom jeho ochrany sú biotopy živočíchov európskeho a národného významu. Ide  o vtáčie druhy bučiačik močiarny (Ixobrychus minutus), kaňa močiarna (Circus aeruginosus), chriašteľ vodný (Rallus aquaticus), kúdelnička lužná (Remiz pendulinus) a sliepočka vodná (Gallinula chloropus) a o druhy obojživelníkov mlok dunajský (Triturus dobrogicus), mlok bodkovaný (Lissotriron (=Triturus) vulgaris) a kunka červenobruchá (Bombina bombina).
Návrhom nariadenia vlády dochádza k spresneniu určenia predmetu ochrany chráneného areálu Malé Vážky a k zníženiu jeho výmery z 3,4877 ha na 2,8566 ha v dôsledku vyčlenenia parcely č. 1433/6 registra „C“ katastra nehnuteľností v katastrálnom území Červeník v okrese Hlohovec. Táto parcela je vedená ako zastavaná plocha a nie je významná z hľadiska predmetu ochrany chráneného areálu Malé Vážky, ani iných záujmov ochrany prírody. 
Projekt ochrany, ako podklad na zmenu ochrany chráneného areálu Malé Vážky, vypracovala Štátna ochrana prírody Slovenskej republiky – Správa Chránenej krajinnej oblasti Malé Karpaty. Je dostupný na webovom sídle https://www.sopsr.sk/chamalevazky/ spolu s jeho verziou aktualizovanou z dôvodu novelizácie zákona. 
K zámeru na zmenu ochrany chráneného areálu Malé Vážky oznámenému v roku 2024 Okresným úradom Trnava neboli doručené žiadne pripomienky. 
Ministerstvo prostredníctvom ním poverenej odbornej organizácie ochrany prírody a krajiny v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice chráneného areálu v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.
Návrh nariadenia vlády je v súlade s Európskou chartou miestnej samosprávy.
